越問 越茶
作者：孫因
朝代：宋

paragraphs: 日鑄山之英氣兮，既發越於鏌鎁。
地靈洩而不盡兮，復薰蒸於草芽。
雖名出之最晚兮，爲江南之第一。
視紫筍若奴臺兮，又何論乎石花。
維瑞龍之爲品兮，與此山以相亞。
意山脈之通貫兮，仙種同乎一家。
汲西岩之清泉兮，松風生乎石鼎。
滋芳液於靈襟兮，沆瀣集乎齒牙。
歐公錄之歸田兮，蘇仙流諸佳詠。
伯玉註於詩版兮，文正賞其甘華。
至鴈塔與花塢兮，固郡志之所載。
若餘姚之瀑布兮，尤茶經之所誇。
嗟陸羽之不逢兮，宜鑑味之絕少。
世方貴夫建茗兮，孰有知夫越茶。
客曰世非不知兮，顧茗禁之已苛。
亦幸其不盡知兮，姑舍是而言他。